La çampe indipendentiste basche, che aromai si ricjate cun dutis lis sôs rapresentancis partitichis e associativis metudis fûr leç, e à comunicât la sô intenzion di inmaneâ une manifestazion popolâr a Bilbo / Bilbao ai 21 di Avost che e varà tant che sproc: par un cambi politic e sociâl dilunc de strade pe indipendence. Chest gnûf segnâl di vivarositât dal moviment abertzale al cole juste cualchi zornade dopo che il ministri spagnûl dal interni, Alfredo Pérez Rubalcaba, al declarave che ancje se la çampe indipendentiste basche e ves cjapât distance de violence no sarès stade legalizade (cundut che la motivazion uficiâl par meti fûr leç i partîts e lis organizazions de çampe abertzale e je propit chê de mancjance di une condane esplicite de violence di ETA). Dut câs, no dome intal Paîs Basc, si domandisi cemût che si puedi meti fin al conflit se di une bande si va dilunc a cressi la repression cuintri des organizazions politichis e associativis dal indipendentisim basc e a dineâur cualsisei spazi di espression, e di chê altre bande, di là dai proclamis, no si rive a bati ETA sul plan militâr come che a mostrin a clâr lis ultimis azions metudis in at de organizazion armade basche.
Font: Gara, 03-12/08/09
fur_Latn oci_Latn